Solidariteit planne om SAL onder besigheidsredding te plaas - Solidariteit WêreldSolidariteit Wêreld
Solidariteit planne om SAL onder besigheidsredding te plaas
Sondag, April 8th, 2018
Die vakbond Solidariteit het in ʼn skrywe aan president Cyril Ramaphosa, en ministers Nhlanhla Nene en Pravin Gordhan, sy mening uitgespreek dat die bestuurs- en finansiële modelle van SAL onvolhoubaar, ondoeltreffend en onwerkbaar is. Die vakbond het voorts in die skrywe sy voorneme bekendgemaak om met ʼn hofproses te begin om SAL onder besigheidsredding te plaas.
Volgens Werner Human, adjunkbestuurshoof by Solidariteit, het die ouditeur-generaal in sy onlangse verslag sy kommer uitgespreek dat daar ʼn wesenlike onsekerheid bestaan of SAL as ʼn lopende saak kan voortbestaan, terwyl president Ramaphosa en ministers Nene en Gordhan hulle in die verlede sterk oor die sukkelende lugredery uitgespreek het en onderneem het om sake reg te ruk. “Tans is daar dus geen ander keuse as om SAL, ten minste deels, te privatiseer nie,” het Human gesê.
“Solidariteit nooi die president en ministers uit om sy aansoek om besigheidsredding van SAL te ondersteun en sal eerskomende Donderdag, 12 April, tydens ʼn mediakonferensie sy regsstrategie rakende die proses bekendmaak,” het Human bevestig.